Audi chystá koncept s Matrix OLED
Aktuálnou témou číslo jeden v oblasti osvetlenia automobilov je LED, teda svetelná dióda. Svetlomety s touto architektúrou sa už z luxusných kútov trhu prepracovali takmer na jeho úplné dno a výrobcovia sa preto snažia priniesť čosi nové. BMW sa v hybride i8 či šiestej generácii radu 7 spolieha na laser, no experimentuje aj s technológiou OLED. Audi sa vydalo rovnakým smerom.
Štyri kruhy ukážu na autosalóne vo Frankfurte bližšie nešpecifikovaný koncept, ktorý bude vybavený svetlami s označením Matrix OLED. Ich vzhľad naznačuje skica. Na nej môžeme vidieť štyri samostatné moduly organických diód, ktoré spoločne tvoria nový typ zadných svetiel. Tie sa pravdepodobne stanú v sériovej výrobe prvým bodom aplikácie tohto prvku, pričom nasledovať majú smerovky.
Popri náčrte zverejnil Ingolstadt aj obrázok vysvetľujúci zloženie OLED. Medzi výhody tohto osvetlenia možno zaradiť relatívne jednoduchú konštrukciu, homogénne svetlo, možnosť postupnej regulácie intenzity a tiež nízke nároky na chladiaci systém. Zatiaľ nie je jasné, či Audi chystá tento prototyp len ako prezentáciu technológie, alebo pôjde o predzvesť nejakej budúcej novinky. Pošuškáva sa, že by mohlo ísť o štúdiu elektrického SUV s označením Q6.